《寻包山寺憩其下院遂访毛公坛》
清代·潘钟瑞

数里冲秋炎，投门释午倦。不知云岫深，来此下方院。

偶逢真率云，草履何轻便。息阴竹柏间，刚及茶瓜荐。

爽气来虚堂，雄势眄崇殿。小话废兴迹，恰未龙象变。

仙坛古道场，尘劫迅飙电。过墟天宇空，陟峻榛莽遍。

波窥双井沈，丹想九成炼。错疑绿毛生，松针落衣缘。

作者简介：江苏长洲人，字麟生，号瘦羊，晚号香禅居士。诸生，候选太常寺博士。工书，长于金石考證，擅诗词。有《香禅精舍集》。